system
Răspunde în limba română, în stilul Wikipedia, cat mai corect gramatical.
user
Ce cunoștințe ai despre subiectul Egeu?
assistant
Egeu sau Aegeus a fost un rege legendar al Atenei, fiul lui Pandion și frate cu Pallas, Nisos și Licos. Este cunoscut îndeosebi ca fiind tatăl eroului Tezeu.

Mitologie
După moartea lui Pandion, cei patru frați au reușit să smulgă Atena de sub controlul lui Metion, care îl îndepărtase pe Pandion de la putere. Egeu a devenit rege. S-a căsătorit cu Meta, apoi cu Calciope fiica lui Rexenor.

Niciuna din soții nu i-a născut un moștenitor, așa că Egeu a început să se teamă că își va pierde puterea. Pentru a ieși din această dilemă, Egeu a făcut o călătorie la Delfi (Delphi), pentru a cere un sfat de la Pitia. Ea i-a dat un răspuns profetic criptic: "Nu dezlega gura burdufului cu vin înainte de a ajunge pe dealurile Atenei".

Pe drumul său de întoarcere la Atena, Egeu a înnoptat în orașul Troezen. Regele din Troezen, pe nume Piteu (Pittheus) era vestit pentru înțelepciunea sa, astfel că Egeu l-a rugat să-i tălmăcească profeția aceasta ciudată. Piteu a înțeles pe dată despre ce era vorba. Ca urmare, l-a îmbătat pe Egeu și i-a prezentat-o pe fiica sa, Aethra. Dimineața, Egeu a aflat că Aethra era fiica lui Piteu și a înțeles ce s-a întâmplat. Egeu i-a spus acesteia că va lăsa o sabie și o pereche de sandale sub o stâncă mare din Troezen și, de va fi să nască un fiu, acesta era hărăzit să ridice aceste obiecte atunci când va fi la o vârstă care să-i permită să călătorească la Atena. I-a cerut ca fiul ei să călătorească în taină, deoarece Egeu se temea că cei cincizeci de fii ai lui Pallas complotează împotriva sa.

Egeu s-a întors la Atena, unde s-a căsătorit cu vrăjitoarea Medea. Aceasta l-a convins că poate să-l salveze din situația de a nu avea moștenitori, și, până la urmă, i-a născut un fiu, pe Medus. Între timp, și Aethra născuse un fiu, pe care l-a numit Tezeu, care a fost crescut la Troezen de Piteu. Aethra și Piteu i-au ascuns numele tatălui său, iar Piteu chiar a răspândit zvonul că tatăl copilului ar fi zeul Poseidon. Când Tezeu a crescut, Aethra l-a condus la stâncă și i-a spus adevărul despre tatăl său. Tezeu a ridicat cu ușurință stânca, a luat sabia și sandalele și a pornit spre Atena.

Medea a aflat că Tezeu, adevăratul moștenitor al lui Egeu, se îndreaptă spre Atena. I-a spus lui Egeu că Tezeu este un dușman, care râvnește la tronul său. Tot ea a preparat o otravă și l-a convins pe Egeu să-l primească pe străin, să-l ospăteze și să-i strecoare otrava în băutură. Temându-se să nu piardă puterea, Egeu a vrut să-i urmeze sfatul și să îl otrăvească pe Tezeu. Dar, tocmai când ducea cupa la gură, Egeu a recunoscut sabia, și a azvârlit pe jos cupa otrăvită. S-a bucurat de întoarcerea fiului său și a izgonit-o pe Medea și pe fiul ei Medus din cetate.

Fiii lui Pallas sperau să ia puterea la moartea lui Egeu, așa că au pornit un război la aflarea veștii că Tezeu a fost numit succesor la tron. Tezeu i-a învins repede. Mai târziu, când Tezeu a plecat în insula Creta, spre a încerca să învingă un monstru numit Minotaur, Egeu s-a temut să nu-și piardă fiul, și să rămână din nou fără moștenitor. Tezeu l-a liniștit pe tatăl său, spunându-i că dacă se va întoarce victorios din Creta, va înălța o pânză albă pe corabia cu care se va întoarce. De va fi ucis în luptă, pânza corăbiei va rămâne cea neagră.

Tezeu l-a învins pe Minotaur, dar el și oamenii care îl însoțeau au uitat să ridice pânza albă, pa întoarcerea spre Atica. Văzând Egeu apărând în zare corabia cu pânza neagră, a crezut că Tezeu a fost ucis în Creta. De durere, Egeu s-a aruncat de pe Acropole și a murit. Legenda spune că s-a aruncat în mare, și s-a înecat, iar marea aceea a purtat de atunci numele său: Marea Egee.

Legături externe 
 Aegeus

 Se spune că, nuanța roșiatică, pe care o are marea câteodata, la apusul și răsăritul soarelui, e menită să ne aducă aminte tuturor de regele Egeu și de moartea sa tragică.

Mitologia greacă